Document ID: 32014R0989

KOMMISSIONENS GENNEMFØRELSESFORORDNING (EU) Nr. 989/2014
af 19. september 2014
om åbning og forvaltning af EU-toldkontingenter for landbrugsprodukter med oprindelse i Georgien
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Rådets afgørelse 2014/494/EU af 16. juni 2014 om undertegnelse på Den Europæiske Unions vegne og midlertidig anvendelse af associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (1) og midlertidig anvendelse af afsnit IV heri angående handel og handelsrelaterede anliggender,
under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter (2), særlig artikel 184, og
ud fra følgende betragtninger:
(1)
Rådets afgørelse 2014/494/EU gjorde det muligt på Den Europæiske Unions vegne at undertegne associeringsaftalen mellem Den Europæiske Union og Det Europæiske Atomenergifællesskab og deres medlemsstater på den ene side og Georgien på den anden side (i det følgende benævnt »aftalen«) (3). I henhold til afgørelse 2014/494/EU anvendes aftalen midlertidigt, indtil procedurerne for dens indgåelse er afsluttet.
(2)
I henhold til aftalens artikel 431, stk. 4, finder den foreløbige anvendelse sted fra den første dag i den anden måned efter udvekslingen af meddelelser. Den sidste meddelelse blev givet den 25. juli 2014. Aftalen anvendes således midlertidigt fra den 1. september 2014.
(3)
I bilag II-A til aftalen findes en liste over EU's toldkontingenter for import af visse varer med oprindelse i Georgien. Der bør derfor åbnes toldkontingenter for sådanne varer.
(4)
For at varerne i bilaget er omfattet af toldindrømmelserne i nærværende forordning, bør de ledsages af et oprindelsesbevis i henhold til aftalen.
(5)
Toldkontingenterne bør forvaltes af Kommissionen efter »først til mølle«-princippet i overensstemmelse med Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse af en EF-toldkodeks (4).
(6)
Aftalen anvendes midlertidigt fra den 1. september 2014. For at sikre en effektiv anvendelse og forvaltning af de toldkontingenter, der er tildelt i medfør af aftalen, bør nærværende forordning anvendes fra denne dato.
(7)
Foranstaltningerne i denne forordning er i overensstemmelse med udtalelse fra Toldkodeksudvalget -
VEDTAGET DENNE FORORDNING:
Artikel 1
Der åbnes EU-toldkontingenter for de varer, der har oprindelse i Georgien, og som er omfattet af bilaget.
Artikel 2
Told på import til EU af varer, der har oprindelse i Georgien, og som er opført i bilaget, ophæves inden for grænserne af de respektive toldkontingenter, der er omhandlet i bilaget.
Artikel 3
Varerne, der er opført i bilaget, ledsages af et oprindelsesbevis, jf. aftalens protokol I.
Artikel 4
De i bilaget fastsatte toldkontingenter forvaltes af Kommissionen i henhold til artikel 308a, 308b og 308c i forordning (EØF) nr. 2454/93.
Artikel 5
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. september 2014.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 19. september 2014.

Labels: 3
17
18